4. ΑΠΟΦΑΣΗ ΥΠΟΥΡΓΩΝ   ΠΡ. ΚΥΒΕΡΝΗΣΕΩΣ  ΚΑΙ ΥΓΕΙΑΣ ΚΑΙ ΠΡΟΝΟΙΑΣ Αριθ. ΑΙ/10494 της 21/22 Οκτ. 1982  (ΦΕΚ Β΄ 839) Σύσταση Συλλογικών Οργάνων Γνωμοδοτικής και Αποφασιστικής αρμοδιότητας του Υπουργείου Υγείας και Πρόνοιας. Έχοντας υπόψη: α)Τις διατάξεις του άρθρ. 5 του Νόμ. 1288/1982 «ρύθμιση θεμάτων αρμοδιότητας Υπουργείου Προεδρίας της Κυβερνήσεως και της ΥΕΝΕΔ, καθώς και άλλες διατάξεις». β)Τις διατάξεις, τις σχετικές με τα συλλογικά όργανα του Υπουργείου Υγείας και Πρόνοιας, που αναφέρονται κατά περίπτωση στην απόφαση αυτή, αποφασίζουμε: Σύσταση Επιτροπών Άρθρο μόνο.-1.Εξεταστική Επιτροπή υποψηφίων απολυμαντών, που προβλέπεται από το άρθρ. 5 του από 18-27/5/1914 Β.Δ/τος και 56 του Π.Δ. 544/77 και θα λειτουργεί σύμφωνα με τις πιο πάνω διατάξεις με 3μελή σύνθεση και με συμμετοχή του Διευθυντή του Δημοσίου Απολυμαντηρίου και δύο ιατρούς μόνιμους υπαλλήλους του Υπουργείου. Η συγκρότηση θα γίνεται κατά το μήνα Δεκέμβριο κάθε νέου έτους. 2.Επιτροπή για την εναρμόνιση θεραπευτικών σχημάτων για κάθε αφροδίσιο νόσημα. Προβλέπεται από την υπουργική απόφαση ΑΙ/ 7639/81, που εκδόθηκε σύμφωνα με το άρθρ. 4 του Νόμ. 1198/81. Για τις αρμοδιότητες ισχύει ό,τι προβλέπεται στις πιο πάνω διατάξεις. Η σύνθεσή της καθορίζεται 3μελής με συμμετοχή του Καθηγητού της έδρας της Δερματολογίας- Αφροδισιολογίας της Ιατρικής Σχολής Αθηνών, του Προέδρου ή Αντιπροέδρου της Ελληνικής Δερματολογικής Εταιρείας Αθηνών και του Διευθυντού του εξωτερικού Ιατρείου Αφροδισίων Νόσων του Νοσοκομείου Ανδρέα Συγγρού. 3.Επιτροπή για νέα ιατρική εξέταση χανσενικού ασθενούς, σε περίπτωση αμφισβητήσεως της ορθότητας της διαγνώσεως της νόσου του Χάνσεν. Προβλέπεται από το άρθρ. 2 του Νόμ. 1137/81 και θα λειτουργεί σύμφωνα με την πιο πάνω διάταξη. Η σύνθεσή της καθορίζεται 3μελής και συμμετέχει ο καθηγητής ή υφηγητής της έδρας Δερματολογίας- Αφροδισιολογίας της Ιατρικής Σχολής, ο επιστημονικός διευθυντής του Κέντρου Χανσενικών και ένας γιατρός της εκλογής του ενδιαφερομένου.   